b'\n_START_ARTICLE_\n\xc8\x98in\xc8\x99il\xc4\x83\n_START_SECTION_\nSpecii\n_START_PARAGRAPH_\nAu existat trei specii de \xc8\x99in\xc8\x99ile: \xc8\x98in\xc8\x99ila laniger, \xc8\x98in\xc8\x99ila brevicaudata \xc8\x99i \xc8\x98in\xc8\x99ila rex sau \xc8\x98in\xc8\x99ila regal\xc4\x83._NEWLINE_\xc8\x98in\xc8\x99ila regal\xc4\x83 a disp\xc4\x83rut complet, iar \xc8\x98in\xc8\x99ila laniger (de culoare argintie) este cea mai r\xc4\x83sp\xc3\xa2ndit\xc4\x83 \xc3\xaen cresc\xc4\x83torii. Culoarea p\xc4\x83rului de pe spate este gri-deschis, iar pe abdomen, alb-murdar. Muta\xc8\x9biile genetice au dat na\xc8\x99tere \xc8\x99i la alte culori ale acestei specii: alb\xc4\x83, bej, mozaic, safir, neagr\xc4\x83.\n_START_SECTION_\nCre\xc8\x99terea \xc8\x99in\xc8\x99ilei\n_START_PARAGRAPH_\n\xc8\x98in\xc8\x99ila este un animal crescut \xc3\xaen special pentru blana sa pre\xc8\x9bioas\xc4\x83, dar \xc8\x99i pentru carne, \xc3\xaens\xc4\x83 \xc3\xaen plan secundar. Datorit\xc4\x83 desimii bl\xc4\x83nii \xc8\x99i a microclimatului specific, \xc3\xaen blan\xc4\x83 nu g\xc4\x83sim p\xc4\x83duchi sau purici._NEWLINE_Cre\xc8\x99terea lui nu este foarte costisitoare deoarece nu necesit\xc4\x83 spa\xc8\x9bii largi, iar animalul este foarte rezistent \xc8\x99i pu\xc8\x9bin preten\xc8\x9bios._NEWLINE_Datorit\xc4\x83 caracterului s\xc4\x83u bl\xc3\xa2nd \xc8\x99i a \xc3\xaenf\xc4\x83\xc8\x9bi\xc8\x99\xc4\x83rii agreabile, \xc8\x99in\xc8\x99ila poate fi crescut\xc4\x83 \xc8\x99i ca animal de companie \xc3\xaen cas\xc4\x83.\n_START_SECTION_\nMecanisme de ap\xc4\x83rare\n_START_PARAGRAPH_\nC\xc3\xa2nd se simte \xc3\xaen pericol, \xc8\x99in\xc8\x99ila \xc3\xae\xc8\x99i "las\xc4\x83" p\xc4\x83rul, iar c\xc3\xa2nd este prins \xc8\x99i speriat, \xc3\xaempr\xc4\x83\xc8\x99tie din glanda perianal\xc4\x83 un miros foarte puternic, asem\xc4\x83n\xc4\x83tor cu cel al migdalelor pr\xc4\x83jite. Femelele speriate se ridic\xc4\x83 pe membrele posterioare \xc8\x99i elimin\xc4\x83 urin\xc4\x83 c\xc4\x83tre atacator._NEWLINE_La animalele care \xc8\x99i-au "l\xc4\x83sat" p\xc4\x83rul, blana se reface \xc3\xaen aproximativ 6-8 s\xc4\x83pt\xc4\x83m\xc3\xa2ni \xc8\x99i ajunge la densitatea \xc8\x99i lungimea ideal\xc4\x83 dup\xc4\x83 c\xc3\xa2teva luni.\n_START_SECTION_\nHran\xc4\x83\n_START_PARAGRAPH_\nPrincipalele nutre\xc8\x9buri care intr\xc4\x83 \xc3\xaen hrana mamiferului sunt f\xc3\xa2nul, concentratele, masa verde \xc8\x99i suculentele. De\xc8\x99i este un animal de talie mic\xc4\x83, tubul s\xc4\x83u digestiv m\xc4\x83soar\xc4\x83 300\xc2\xa0mm.\n_START_SECTION_\nReproducere\n_START_PARAGRAPH_\nMaturitatea sexual\xc4\x83 apare la v\xc3\xa2rsta de 8-9 luni. Puii de \xc8\x99in\xc8\x99il\xc4\x83, la na\xc8\x99tere, sunt \xc3\xaembr\xc4\x83ca\xc8\x9bi cu p\xc4\x83r, au incisivi, ochii deschi\xc8\x99i \xc8\x99i sunt foarte vioi. Dup\xc4\x83 4-5 zile de via\xc8\x9b\xc4\x83 ei consum\xc4\x83 deja mici cantit\xc4\x83\xc8\x9bi de furaje. La aceast\xc4\x83 specie masculii sunt mai u\xc8\x99ori dec\xc3\xa2t femelele cu 50-100 grame. Prolificitatea este de 2-3 pui la f\xc4\x83tare. Se pot realiza 2 f\xc4\x83t\xc4\x83ri pe an.\n_START_SECTION_\nAchizi\xc8\x9bionarea\n_START_PARAGRAPH_\nEste recomandat\xc4\x83 achizi\xc8\x9bionarea unui exemplar t\xc3\xa2n\xc4\x83r, \xc3\xaen v\xc3\xa2rst\xc4\x83 de circa 2-4 luni, pentru ca acesta s\xc4\x83 se poat\xc4\x83 obi\xc8\x99nui cu st\xc4\x83p\xc3\xa2nul \xc8\x99i cu noul c\xc4\x83min. Pentru achizi\xc8\x9bionarea mai multor exemplare este bine de \xc8\x99tiut c\xc4\x83 masculii nu se \xc3\xaen\xc8\x9beleg foarte bine, dec\xc3\xa2t dac\xc4\x83 sunt crescu\xc8\x9bi \xc3\xaempreun\xc4\x83. Aceea\xc8\x99i situa\xc8\x9bie se constat\xc4\x83 \xc8\x99i \xc3\xaen cazul femelelor, \xc3\xaens\xc4\x83 acestea nu prezint\xc4\x83 instincte de teritorialitate at\xc3\xa2t de dezvoltate ca masculii.'